
    ОБЩИНСКИ СЪВЕТ   ЗЕМЕН, ОБЛАСТ  ПЕРНИК

              2440  гр. Земен, ул. „Христо Ботев” № 3


О Т Ч Е Т
ЗА ДЕЙНОСТТА НА ОБЩИНСКИ СЪВЕТ ЗЕМЕН И НЕГОВИТЕ КОМИСИИ 

ЗА ПЕРИОДА 
01.07.2025г. - 31.12.2025г.
Приет на редовно заседание на Общински съвет  Земен с Решение                   №  238 от  27.01.2026г., взето с Протокол № 30
Януари, 2026г.
УВАЖАЕМИ ОБЩИНСКИ СЪВЕТНИЦИ, 

УВАЖАЕМИ ГОСПОДИН КМЕТ, 

УВАЖАЕМИ ГРАЖДАНИ, 
Общински съвет  Земен  е орган на местното самоуправление на територията на община Земен. Той е колективно действащ орган с обща компетентност и осъществява своите правомощия въз основа на Конституцията на Република България, Европейската харта за местно самоуправление, Закона за местното самоуправление и местната администрация (ЗМСМА), действащото законодателство и на Правилника за организацията и дейността на Общински съвет Земен, неговите комисии и взаимодействието му с общинската администрация.
На основание чл. 27, ал. 6 от  ЗМСМА,  Председателят на Общинския съвет изготвя и внася за разглеждане два пъти годишно отчет за дейността на съвета и на неговите комисии, който се разглежда в открито заседание и се разгласява на населението на общината.

Това е  втори отчет за 2025г. и  четвърти за дейността на Общински съвет, през мандат 2023-2027г. 

Във второто полугодие на 2025г. Общинският съвет на Община Земен продължи да изпълнява успешно своите функции в местното самоуправление, като се ръководеше от  принципите на законност, колегиалност,  публичност, самостоятелност при вземане на решения, гарантиране и защита  интересите на жителите на общината.
През посочения 6-месечен период няма промяна в състава на съвета, както и в състава, и ръководствата на постоянните комисии.
Организацията и работата на Общински съвет Земен през второто  полугодие на 2025г. се осъществяваше главно въз основа на разпоредбите на ЗМСМА, действащото законодателство и Правилника за организацията и дейността на Общински съвет Земен, неговите комисии и взаимодействието му с общинската администрация.

Като орган избран от местната общност, за да отстоява интересите ѝ, в партньорство с общинска администрация в общинския съвет работим за развитието на община Земен и в интерес на нейните жители.
Гражданите на  община Земен имат безпрепятствен достъп до Председателя на Общински съвет  Земен, всеки ден от седмицата. Основно задължение на общинските съветници е участие в работата на общинския съвет и на неговите комисии, поддържане на постоянна връзка с гражданите и разясняване на взетите решения, контакти с общинската администрация по проверка и решаване на проблеми от значение за местната общност. Няма провалени заседания поради липса на кворум или формално проведени такива. Участието в комисии и сесии се документира ежемесечно в изготвени протоколи. 
През отчетния период са проведени 6 редовни  заседания на общински съвет, на следните дати: 25.07.2025г., 22.08.2025г., 25.09.2025г., 27.10.2025г., 25.11.2025г., 22.12.2025г. Приети са общо 47 решения,  които са свързани с разпореждане с общинско имущество, общински бюджет, образование, здравеопазване, социални услуги, култура, благоустрояване на населените места и други. Всички решения на Общински съвет са взети с изискуемото от закона мнозинство и начин на гласуване.
Постоянните комисии към Общинския съвет са онези структури, които са в основата на динамиката на цялата дейност на местния законодателен орган. В тях се водят дискусиите, правят се разумните компромиси, докато се стигне до общо становище – с високото съзнание, че то трябва да е законосъобрано и полезно за хората, за града и за общината. 

Общинският съвет стриктно изпълнява задълженията си по чл.22, ал.1 от ЗМСМА в седемдневен срок да изпраща приетите актове на кмета на общината, на областния управител, на Районна прокуратура Перник-ТО  Радомир, както и задълженията си по чл.22, ал.2 от ЗМСМА в седемдневен срок да разгласява актовете си на населението, чрез интернет страницата на общината. 

В изпълнение на правомощията си по чл.45, ал.5 от ЗМСМА,  кметът на общината, както и областният управител не са върнали за ново обсъждане  или оспорили пред съда решения на Общинския съвет, за отчетения период. Няма образувани административни дела за оспорване на подзаконови нормативни актове, приети от Общински съвет Земен.
Всички  заседания на общинския съвет, както и на постоянните комисии  се излъчват в реално време чрез интернет страницата на общината. Към настоящия момент,  на официалния сайт на Община  Земен,  нe е публикуван архив със записите от заседанията.

Комисиите заседават преди всяко заседание на общинския съвет. Значителна работа преди провеждането на редовните заседания се извършва в постоянните комисии, където се разглеждаха и обсъждаха предложените проекти за решения. След разискванията и дебатите се вземаха становища по представените им проекти за решения, касаещи сесиите на Общински съвет. Материалите се разглеждат според компетентността им. Много от въпросите са разглеждани в повече от една комисия. Становищата дадени от комисиите, във връзка с разискваните  докладни записки,  максимално  улесняват  деловото протичане на самите заседания на Общинския съвет.
С Преходните и заключителни разпоредби на приетия Етичен кодекс се изменя  Правилника за организацията и дейността на Общински съвет  Земен, неговите комисии и взаимодействието му с общинската администрация за мандат   2023-2027г. 
Променята засяга  Постоянна комисия по противодействие на корупцията и сигнали на гражданите при Общински съвет  Земен, която става  Постоянна комисия по противодействие на корупцията, етика  и сигнали на гражданите при Общински съвет  Земен.  
Видно от протоколите, броят на проведените заседания на постоянните комисии и приети становища,  е следния: 

1.Комисия по финанси и бюджет, трудова заетост и работна заплата, с председател Златина Петрова –  6 заседания,  27 становища;

2.Комисия по стопански дейности: Промишленост, селско стопанство, горско стопанство, търговия и услуги, екология, приватизация и реституция, с председател Биляна Цветанова – 6 заседания, 31 становища;

3.Комисия по териториално и селищно устройство, водоснабдяване, транспорт, пътища, съоръжения и строителство,  с председател Антоанета Стефанова – 6 заседания, 22 становища;

4.Комисията по социални дейности – социални грижи, здравеопазване, младежка дейност, спорт и туризъм, с председател Елена Андонова – 5 заседания, 14 становища;

5.Комисия по образование, култура, вероизповедания и жилищен фонд, с 
председател Моника  Борисова –  4 заседания, 12 становища;

6.Комисия по противодействие на корупцията, етика и сигнали на гражданите, с председател  Димитър  Димитров –  1 заседание, 1 становище. 

За отчетния период  има едно съвместно заседание на постоянните комисии към Общински съвет Земен.
Работата по време на заседанията протича в конструктивен дух, наложен е делови тон, колегиални отношения и поведение на целия състав на общинския съвет.
През отчетния период, на проведени заседания на Общински съвет няма отправени писмени питания към Кмета на Общината от общински съветници. 
През месец юли 2025г. 
Направихме публично обсъждане, което предхождаше приемането на Годишен отчет на бюджета на Община Земен за 2024г.  Отчетено бе и състоянието на общинския дълг към 31.12.2024г.
С решение променихме  Наредбата за определяне размера и администрирането на местните такси и цени на услуги на територията на Община Земен. 
Създадохме Временна комисия от трима общински съветници със задача: „Изготвяне на проект на Етичен кодекс на общинските съветници в Общински съвет Земен“.

Приехме отчета  за дейността на Общински съвет Земен и неговите комисии, за периода 01.01.2025г. до 30.06.2025г.
Актуализирахме  състава на Съвет по въпросите на социалните услуги в Община Земен, определен с Решение №215/23.02.2022г. от Протокол № 40 на Общински съвет  Земен.
Допълнихме Годишната програма за управление и разпореждане с имотите-общинска собственост за 2025 година в община Земен.
Разпоредихме се с общинско имущество,  като открихме процедура за отдаване   под наем на  имот публична общинска собственост- басейн към стадион в гр.  Земен, за срок от 3 години.   
През месец август 2025г. 
Възстановихме  земи от общинския поземлен фонд в землището на град Земен.    

Приехме Общински годишен план за социалните услуги за 2026г.  на територията на община Земен.
Определихме  от състава на Общински съвет Земен,  Антоанета Стефанова и Росен Стоилов  за  представители в Общински съвет за намаляване на риска от бедствия.
Упълномощихме  представител на Община Земен за участие в извънредно Общо събрание на съдружниците на „Водоснабдяване и канализация“ ООД гр. Перник, насрочено за 28.08.2025 г. 
През месец  септември 2025г.   
Общински съвет Земен прие за сведение и информация текущото изпълнение на бюджета на Община Земен, сметките за средствата на Европейския съюз и чужди средства за периода 01.01.2025г. до 30.06.2025г. 
Със свое решение приехме проект на  Правилник за изменение и допълнение на Правилник за реда, начина и условията за отпускане на еднократна финансова помощ, на нуждаещи се граждани от община Земен, считано от 01.01.2026г. във връзка с въвеждане на еврото, като  официална валута в Република  България.
Приехме и  изменения на  Наредба №1 за обществения ред на територията на община  Земен. 
Приехме решение за определяне на кандидати за съдебни заседатели  за Окръжен съд- Перник, за мандат 2025-2029г., които  да бъдат избрани  от Общото събрание на Апелативен съд – София.
Общински съвет   Земен прие промени в Капиталовата програма за 2025г. 
През месец октомври 2025г.
Одобрихме текста на Етичен кодекс на общинските съветници от Общински съвет  Земен  за мандат 2023 – 2027 година, съгласно измененията и допълненията в Закона за местното самоуправление и местната администрация, с които се въвежда задължение на общинските съвети да приемат Етичен кодекс на общинските съветници,
Одобрихме  проектобюджета на община Земен за 2026г. и актуализирахме бюджетната прогноза за периода 2027-2028 г.,  в частта за местните дейности.

Приехме  решение за допълване на Годишната програма за управление и разпореждане с имотите- общинска собственост за 2025г. в община Земен, урегулирани поземлени имоти   в град Земен, село Елов дол, село Пещера и с две придаваеми места в село Елов дол. 
 С две последователни решения, възстановявихме  земи от Общински поземлен фонд в землищата на село Дивля и на град Земен.
Дадохме съгласие за продажба на имоти, частна общинска собственост, на собствениците на законно построени, върху тях сгради, в град  Земен,  в село Елов дол и село Пещера, както и с едно решение за прекратихме съсобственост чрез покупко-продажба на част от недвижими имоти – частна общинска собственост.
  С решение  дадохме съгласие да се проведе публичен търг с тайно наддаване за за продажба на незастроени урегулирани поземлени имоти, находящи се в село Блатешница и село Елов дол. 
През месец  ноември 2025г. 
 С първото решение в месец ноември, утвърдихме  герб на село Жабляно, община Земен, като символ на населеното място.

Допълнихме Годишната програма за управление и разпореждане с имотите-общинска собственост за 2025 година,  с два урегулирани поземлени имота в град Земен, за продажба по Закона за общинската собственост, както и с помещение, което да бъде предоставено за безвъзмездно ползване. 
С  три  решения  възстановихме земи  от  Общински поземлен фонд в землището на село Пещера и село Блатешница,  община Земен. 
Дадохме  съгласие да се предоставят за временно и възмездно ползване за стопанската 2025/2026г., общинските полски пътища, заявени от земеделските производители и включени в съответните блокове за земеделско ползване, определени със Заповед на Директора на Областна дирекция „Земеделие“ – Перник по цена в размер на средното рентно плащане за съответното землище.  
Приехме  решение за продажба на имоти частна общинска собственост, находящи се в град Земен,  съгласно чл.35, ал.3 от Закона за общинската собственост.
Упълномощихме  кмета Михаил   Златанов  за представител на Община Земен, за участие в извънредно Общо събрание на акционерите на Многопрофилна болница за активно лечение «Рахила Ангелова» АД град Перник.
Съгласувахме позиция и предоставихме мандат на Даниел Стойнев- заместник- кмет на община Земен за участие в  извънредно заседание на Общото събрание на Асоциация по В и К на обособената територия, обслужвана от „Водоснабдяване и канализация” ООД – град Перник. 
С решение  предоставихме  за безвъзмездно временно и споделено управление помещение в сграда на общинска администрация гр.Земен ул. „Христо Ботев“ 3, за нуждите на Изпълнителна агенция „Инфраструктура на електронното управление“ към Министерство на електронното управление.
Допуснахме изготвянето на проект за изменение на подробен устройствен план – План за регулация, в обхвата на част от уличната регулация на град  Земен,   на пътен участък от кръстовището на ул. „Земенски манастир“ с ул. „“Христо Смирненски“  до Земенски манастир.
През месец  декември 2025г. 

Проведохме 29-то заседание в мандата 2023-2027г., последно за 2025г., като на него приехме Програма за работата на Общински съвет Земен за 2026г.
Одобрихме компенсирани промени на капиталовите разходи финансирани със средства от целевата субсидия по чл.53 от Закона за държавния бюджет на Република България и собствени средства за 2025г.,  в размер на 255 109 лева. 
 С решение одобрихме направените разходи за  командировки на Кмета на Община Земен за 2025г. 
Възстановихме земи от Общински поземлен фонд в землищата на селата Блатешница и Горна Врабча,  община Земен. 

Дадохме съгласие Община Земен да участва в партньорство с кандидат Регионална дирекция „Пожарна безопасност и защита на населението“ – гр. Перник  и партньори-общини от област Перник в проектно предложение по процедура чрез директно предоставяне на безвъзмездна финансова помощ BG05SFPR002-1.035 „Повишаване готовността за предотвратяване и овладяване на бедствия, пожари и извънредни ситуации“, финансирана по Програма “Развитие на човешките ресурси” 2021-2027г., с водещ партньор Регионална дирекция „Пожарна безопасност и защита на населението“ – гр. Перник.
Одобрихме и приехме план-сметка за разходите по сметосъбиране и сметоизвозване, депониране на битови отпадъци и поддържане на чистотата на териториите, предназначени за обществено ползване за 2026г., в размер на 193 411,51 евро / 378 280,00 лева. 
Приехме решение за придобиване на два броя моторни превозни средства за нуждите на Община Земен.
С  две последователни решения, Общински съвет – Земен даде съгласие Община Земен да кандидатства за финансиране със заявление за подпомагане по Интервенция „II.Г.6 - Инвестиции в основни услуги и дребни по мащаби инфраструктура в селските райони” – трети прием от Стратегически план за развитие на земеделието и селските райони на Република България за периода 2023-2027г., подпомаган от Европейски земеделски фонд за развитие на селските райони – Европа инвестира в селските райони“ с проект: „Изграждане на парк в гр. Земен, находящ се в  УПИ I  и УПИ II, кв. 15 отредени за парк по плана на гр. Земен, общ. Земен, област Перник“.

Настоящият отчет е изготвен въз основа на протоколите от заседанията на общинския съвет и заседанията на постоянните комисии. 
УВАЖАЕМИ ОБЩИНСКИ СЪВЕТНИЦИ, 
Отчитайки периода се постарах да обхвана голяма част от работата на Общински съвет Земен.  Сигурна съм, че всички в тази зала ясно осъзнаваме, че можем повече, че постигнатото е малко стъпка по пътя, който следва да извървим заедно в името на общата ни цел-добруването на родната ни община и съгражданите ни.  Имаме още много неща да довършим за хората, нека да не забравяме, че най- важни са хората, защото благодарение на тях сме в местната власт. 

Удовлетворена съм, че назависимо от вида на казусите, винаги, когато е ставало въпрос за широк кръг от хора и за интересите на Общината, колегите без значение  от политическата принадлежност, се обединяваха в името на доброто решение за Община Земен. 

 Изразявам увереност, че ще продължим да работим отговорно, конструктивно и градивно и искам да благодаря на общинските съветници, на кмета и на заместник-кметовете на Община Земен, на общинската администрация, на кметовете на кметства, кметските наместници на населените места, на гражданите за съдействието и подкрепата, които съм получавала, като Председател на Общински съвет Земен. 
С уважение,            (П)
ИВА БОРИСОВА

Председател Общински съвет Земен

